 Na MASHIRIKA DHAKA, BANGLADESH WATU 26 Jumatatu walikufa baada ya boti ya injini iliyojaa abiria kugongana na chombo kingine kilichokuwa kikisafirisha mchanga katika ajali ya hivi punde ya majini kutokea nchini Bangladesh. Polisi walisema boti hiyo ambayo ilikuwa imebeba jumla ya abiria 36 waliokuwa wakisafiri kutoka mji wa Mawa iligongana na nyingine katika mto Padma ilipokuwa ikikaribia ufuoni katika mji wa Shibchar. “Tumepata miili 26 ikiwemo ya mwanamke. Pia tumewaokoa watu watano waliojeruhiwa wakiwemo watoto,” msemaji wa polisi Amir Hossain aliambia shirika la habari la AFP. Aliongeza kuwa sehemu ya mbele ya boti hiyo iliharibiwa ilipogonga ubavu wa boti nyingine na kuzama dakika chache baadaye. “Polisi, wazima moto na makundi mengine ya uokoaji wamefika mahala pa tukio, wakiendesha shughuli za uopoaji miili,” Hossain. Bw Abdur Rahman ambaye alikuwa shahidi wa ajali hiyo alisema sauti kubwa ilisikika wakati vyombo hivyo vya majini viligongana na kuzamaa. “Tulipofika eneo la tukio tulipata boti ya injini ikiwa imepasuka kuwili. Mamia ya wanakijiji walianza kuwasaka manusura kabla maafisa wa polisi na wale wa mashirika ya zima moto kuungana nao,” akaeleza. Bangladesh inaendesha ujenzi wa barabara kubwa na daraja la reli karibu na eneo ambako ajali hiyo ilitokea. Kazi ya ujenzi ndio imeathiri uchukuzi katika mto huo, hali ambayo imelazimisha watu wengi kutumia boti zenye injini ambazo huchukua muda wa dakika 15 kuvuka ng’ambo ya pili; tofauti na boti za kawaida ambazo huchukua muda wa saa mbili kufanya safari hiyo. Afisa wa utawala wa mji wa Shibchar ulisema watu watano hawajulikani waliko kufuatia ajali hiyo, akiongeza kuwa uchunguzi wa chanzo cha ajali hiyo umeanza. Wataalamu wanasema ajali nyingi za majini nchini Bangladesh hutokea kutoka na hali mbovu ya mashua na boti, muenendo wa wahudumu kubeba abiria wenye kupita kiasi, ulegevu katika uzingatiaji wa kanuni za usalama. Mapema Aprili 2020, watu 30 walifariki wakati mashua aliyobeba abiri 50 iligongana na chombo kikubwa cha kusafirisha mizigo katika jiji la Narayanganj. Mnamo Juni mwaka huo huo, mashua moja ilizama jijini Dhaka baada ya kugonga nyingine kutoka nyuma na kusababisha vifo vya watu 32. Awali, mnamo Februari 2015, watu 78 walifariki wakati meli iliyojaa abiria kupita kiasi kugongana na boti la kusafirisha mizigo. Tafsiri: CHARLES WASONGA You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  